Predkladacia správa

		Materiál „Správa o implementácii a čerpaní štrukturálnych fondov a Kohézneho fondu    v rámci operačných programov Národného strategického referenčného rámca za obdobie             od 1. 7. 2010 do 31. 12. 2010“ (ďalej len „správa“) sa na rokovanie vlády SR predkladá            na základe úlohy B. 1 uznesenia vlády SR č. 573/2008 zo dňa 27. 8. 2008. 

Cieľom správy je poskytnúť vláde SR informáciu o aktuálnom stave implementácie a čerpania štrukturálnych fondov a Kohézneho fondu v rámci operačných programov Národného strategického referenčného rámca (ďalej len „NSRR“) k 31. 12. 2010.

		V správe sú uvedené informácie týkajúce sa plnenia úloh Centrálneho koordinačného orgánu v oblasti koordinovania riadenia riadiacich orgánov operačných programov a koordinátorov horizontálnych priorít v programovom období 2007 – 2013 z hľadiska metodického, monitorovania a hodnotenia v rámci NSRR, v oblasti ITMS a oblasti publicity a informovanosti.

		Správa obsahuje zároveň informácie týkajúce sa plnenia úloh Certifikačného orgánu v oblasti certifikácie výdavkov a oblasti finančného riadenia štrukturálnych fondov a Kohézneho fondu v programovom období 2007 – 2013. V rámci výsledkov certifikácie výdavkov je uvedený aj prehľad nedostatkov zistených na základe certifikačného overovania.

		Súčasťou správy sú informácie o plnení úloh Orgánu auditu, údaje o stave vo vykonávaní vládnych auditov, vykonávaných ako systémové audity a audity operácií, ako aj prehľad nedostatkov zistených na základe vykonaných vládnych auditov.  

		Ďalej sú v správe uvedené informácie o stave koordinácie riadenia horizontálnych priorít.  Správa obsahuje tiež číselné údaje o stave implementácie operačných programov v členení na stav vyhlasovania výziev, stav schvaľovania projektov, stav kontrahovania, stav čerpania finančných prostriedkov, stav v certifikovaní výdavkov a údaje o vykonaných kontrolách realizovania projektov podľa čl. 13 nariadenia Komisie (ES) č. 1828/2006, ktorým sa ustanovujú vykonávacie pravidlá nariadenia Rady (ES) č. 1083/2006, ktorým sa ustanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde a nariadenia Európskeho parlamentu a Rady (ES) č. 1080/2006 o Európskom fonde regionálneho rozvoja.  

		Správa tiež obsahuje údaje o stave v oblasti schém štátnej pomoci a schém pomoci           de minimis k 31. 12. 2010 v rámci relevantných riadiacich orgánov.  

		Čerpanie prostriedkov štrukturálnych fondov a Kohézneho fondu na realizovanie operačných programov k 31. 12. 2010 bolo v sume 1 543 487 486 EUR, čo predstavuje 13,42% z finančného záväzku na programové obdobie 2007 – 2013.           
		V prílohách predkladanej správy sú v textovej, tabuľkovej a grafickej forme uvedené ďalšie informácie a doplňujúce údaje súvisiace s implementáciou štrukturálnych fondov              a Kohézneho fondu v programovom období 2007 – 2013.

	Správa bola predmetom medzirezortného pripomienkového konania (ďalej len „MPK“), pripomienky boli vyhodnotené a relevantné pripomienky boli zapracované do správy. Zo správy bola vypustená časť 8 Problematické oblasti implementácie operačných programov a horizontálnych priorít NSRR (ďalej len „časť 8“) z dôvodu rozhodnutia o predložení problematiky zahrnutej v časti 8 vláde SR v samostatnom materiáli. V nadväznosti na uvedenú skutočnosť pripomienky k časti 8 správy boli v rámci vyhodnotenia MPK k správe vyhodnotené ako akceptované. Vzhľadom k uvedenému sa správa predkladá na rokovanie vlády SR bez rozporov. 
	
Predkladaný materiál nemá priamy finančný, ekonomický, environmentálny vplyv, vplyv na zamestnanosť ani podnikateľské prostredie.